b'\n_START_ARTICLE_\nOrdensvakt\n_START_PARAGRAPH_\nEn ordensvakt er en person som har f\xc3\xa5tt en tillatelse av politiet til \xc3\xa5 v\xc3\xa6re ordensvakt og som arbeider som ordensvakt.\n_START_SECTION_\nNorge\n_START_PARAGRAPH_\nOrdensvakt er i Norge en person som har f\xc3\xa5tt en tillatelse av politiet til \xc3\xa5 v\xc3\xa6re ordensvakt og som arbeider som ordensvakt. Tittelen \xc2\xabd\xc3\xb8rvert\xc2\xbb har v\xc3\xa6rt brukt tidligere blant annet av Agder politidistrikt. Ordningen med politigodkjente ordensvaktene erstattet det som tidligere ble kalt utkaster eller d\xc3\xb8rvakt, og som ikke var lovregulert. _NEWLINE_Ordningen har siden den ble lovregulert p\xc3\xa5 1990-tallet hett ordensvaktgodkjenning og ordningen har gjennomg\xc3\xa5tt store endringer. Ordningen er fortsatt regulert av serveringsloven \xc2\xa7 16. Bestemmelsene om ordensvakt i serveringsloven er vedtatt endret i 2009 og n\xc3\xa5r endringene i vaktvirksomhetsloven trer i kraft vil ordensvakter v\xc3\xa6re omfattet av vaktvirksomhetslovens bestemmelser. Lovendringen vil tre i kraft n\xc3\xa5r det nye oppl\xc3\xa6ringsprogrammet for vektere er klart. Per 12. januar 2013 har ikke lovendringen tr\xc3\xa5dt i kraft.\n_START_SECTION_\nGodkjenning av ordensvakt\n_START_PARAGRAPH_\nEn ordensvakt m\xc3\xa5 godkjennes av politiet, og f\xc3\xa5r et skilt med bilde og nummer p\xc3\xa5. For \xc3\xa5 bli godkjent kreves det at ordensvakten har g\xc3\xa5tt kurs, har vandelen i orden og er b\xc3\xa5de psykisk og fysisk egnet for en slik oppgave. For \xc3\xa5 hindre ordensvakter i \xc3\xa5 jobbe uten \xc3\xa5 oppgi inntekt kreves det ogs\xc3\xa5 at den som s\xc3\xb8ker godkjenning er ansatt et sted som ordensvakt, enten et vaktselskap eller serveringsted._NEWLINE_Det finnes likevel et unntak. Man kan s\xc3\xb8ke uten \xc3\xa5 v\xc3\xa6re tilknyttet verken serveringsted eller vaktselskap dersom virksomheten g\xc3\xa5r inn under lovens definisjon \xc2\xabegenvakthold\xc2\xbb._NEWLINE_Ordensvaktbeviset som blir tildelt er personlig, og skiltet skal alltid b\xc3\xa6res med forsiden godt synlig n\xc3\xa5r en ordensvakt er p\xc3\xa5 jobb. Dette er for \xc3\xa5 gj\xc3\xb8re gjestene p\xc3\xa5 et serveringsted kjent med at denne personen er en godkjent vakt, og at gjestene lett kan se hvilket nummer vakten har. Nummeret p\xc3\xa5 ordensvaktbeviset kan brukes om gjester vil klage p\xc3\xa5 ordensvakten til vaktselskapet, serveringstedet eller til politiet. Nummeret p\xc3\xa5 ordensvaktbeviset er ogs\xc3\xa5 til for ordensvaktens del, slik at han kan identifisere seg overfor personer som vil anmelde eller klage, uten \xc3\xa5 m\xc3\xa5tte oppgi personalia som kan misbrukes._NEWLINE_En godkjenning kan trekkes tilbake om kriteriene til godkjenningen ikke lenger er oppfylt. Som regel vil dette v\xc3\xa6re tilfelle ved lovbrudd eller mistanke om lovbrudd, men ogs\xc3\xa5 om ordensvakten blir kjent psykisk eller fysisk uegnet til oppgaven.'